L’Ajuntament de Paterna augmenta la potència de l’enllumenat públic en el nucli urbà per a les Festes Majors
20/08/2015

# L’Ajuntament de Paterna augmenta la potència de l’enllumenat públic en el nucli urbà per a les Festes Majors

[![L’Ajuntament de Paterna augmenta la potència de l’enllumenat públic en el nucli urbà per a les Festes Majors](/images/noticias/recurso/ayuntamiento_grande.jpg)](/images/noticias/recurso/ayuntamiento_grande.jpg)

20.08.2015

L’alcalde de Paterna ha ordenat que s’incremente la il•luminació dels fanals dels principals carrers i parcs del nucli urbà del poble durant els pròxims dies de festa

Amb motiu de les Festes Majors que arranquen hui a Paterna, l’Ajuntament, a través de l’Àrea d’Infraestructures, ha augmentat de manera extraordinària la potència de totes les lluminàries públiques del nucli urbà del poble per a garantir una bona visibilitat de tota la transitada zona durant estos dies de celebració i vetlar per la seguretat de veïns i visitants.

D’esta manera, i tal com explica l’alcalde de Paterna Juan Antonio Sagredo, s’ha incrementat la il•luminació, fins a les 01:00 de la matinada en la zona de Santa Rita en els parcs de Benimar, Palmar i Músic Antonio Cabeza. en els dos parcs del carrer Crist de la Fe, en el parc del carrer Saragossa i l’Av. d’Europa del barri d’Alborgí, en el parc del Gran teatre, el de la Biblioteca de Campament i el Parc Central.

Així mateix, i fins a les 04:00 hores de la matinada, s’ha reforçat l’enllumenat dels fanals instal•lades en el recorregut de les desfilades com l’Av. Primer de Maig, Av. Vicente Mortes, Plaça Major, el carrer Major, el carrer Mèdic Ballester, la Plaça Enginyer Castells, Comte de Montornés, la Plaça de l’Exèrcit Espanyol, el carrer Miguel Hernández, el carrer Blasco Ibáñez o el carrer Ramón Ramia Querol.

A pesar de la ferma aposta del consistori per l’eficiència i l’estalvi energètic, Sagredo considera oportú que, de manera excepcional i per només uns dies, els fanals dels diferents carrers del nucli urbà de Paterna que més afluència de gent i de festers reben durant este període festiu augmenten la seua intensitat lumínica fins al 100% de la seua potència.

“Des de demà, Paterna es va a convertir en l’epicentre de la llum, del color i de l’olor de pólvora amb l’arribada de les Festes Majors i des del consistori durem a terme totes aquelles mesures que siguen necessàries per a garantir la seguretat de tots els participants i assistents, entre les quals figura la intensificació lumínica dels carrers per on discorre la programació festiva per a donar més esplendor i majestuositat a tota l’activitat festiva”, ha assegurat l’alcalde.

A este respecte, Sagredo ha aprofitat Per a recordar que “l’Ajuntament de Paterna s’ha convertit en un dels municipis valencians més eficients des del punt de vista energètic, amb un estalvi del 70% d’energia anual i un consum final de 3.150.000 kWh/any després de la substitució de 14.214 punts de llum, la implantació de 6.018 noves lluminàries led i 8.196 llums i equips electrònics.